b'\n_START_ARTICLE_\nPolijas Skautu Krusts\n_START_PARAGRAPH_\nSkautu Krusts (po\xc4\xbcu: Krzy\xc5\xbc harcerski) Polijas Skautu un gaidu kust\xc4\xabbas z\xc4\xabme, ko pasniedz Polijas skautiem, vecskautiem un roveriem. Pirmo reizi to pasniedza pagr\xc4\xabdes Skautu organiz\xc4\x81cija Var\xc5\xa1av\xc4\x81 1912.gad\xc4\x81. Z\xc4\xabmi veidojis Kazimirs \xc4\xbbutoslavskis, un t\xc4\x81s izskats kop\xc5\xa1 t\xc4\x81 laika praktiski nav main\xc4\xabjies. Z\xc4\xabmi piestiprina kr\xc5\xab\xc5\xa1u kreisaj\xc4\x81 pus\xc4\x93, divu pirkstu platum\xc4\x81 virs kabatas. _NEWLINE_1918. gada novembr\xc4\xab Polijas Kara ministrs noteica, ka Skautu krusts ir vien\xc4\xabgais civ\xc4\xablais (nevalstiskais) apbalvojums, ko dr\xc4\xabkst n\xc4\x93s\xc4\x81t pie milit\xc4\x81r\xc4\x81 formast\xc4\x93rpa. \xc5\xa0is noteikums ir sp\xc4\x93k\xc4\x81 ar\xc4\xab \xc5\xa1obr\xc4\xabd.\n_START_SECTION_\nSimboli\n_START_PARAGRAPH_\nKrusta meta autors ir kato\xc4\xbcu priesteris Kazimirs \xc4\xbbutoslavskis, po\xc4\xbcu komponista Vitolda \xc4\xbbutoslavska t\xc4\x93vocis. Krusta forma nor\xc4\x81da uz gr\xc5\xabto ce\xc4\xbcu, kas vienm\xc4\x93r ejams. Taj\xc4\x81 ar\xc4\xab ir simboliska atsauce uz Polijas augst\xc4\x81ko milit\xc4\x81ro apbalvojumu Virtuti Militari, drosmes un nelok\xc4\x81m\xc4\xabbas simbolu._NEWLINE__NEWLINE_Krusta centr\xc4\x81lais elements ir stiliz\xc4\x93ts lilijas zieds Fleur-de-lys, sens tikum\xc4\xabbas un skaidr\xc4\xabbas simbols. Tas ir pla\xc5\xa1i lietots starptautisk\xc4\x81s skautu kust\xc4\xabbas simbols._NEWLINE_Lilijas zieds ir ieskauts apl\xc4\xab, piln\xc4\xabbas un skautu vien\xc4\xabbas simbol\xc4\x81. Stari ap\xc4\xbca iek\xc5\xa1pus\xc4\x93 simboliz\xc4\x93 lat\xc4\xabnisko teicienu "per aspera ad astra" ("caur \xc5\xa1\xc4\xb7\xc4\x93r\xc5\xa1\xc4\xbciem uz zvaigzn\xc4\x93m")._NEWLINE_Vainags ap krusta vidu sast\xc4\x81v no div\xc4\x81m da\xc4\xbc\xc4\x81m. Kreisaj\xc4\x81 pus\xc4\x93 ir ozollapu vija, kas simboliz\xc4\x93 sp\xc4\x93ku, drosmi, varon\xc4\xabbu un veiklumu. Labaj\xc4\x81 pus\xc4\x93 - lauru lapu vija, uzvaras simbols. Skautam ir bie\xc5\xbe\xc4\x81k j\xc4\x81g\xc5\xabst uzvaras p\xc4\x81r savu v\xc4\x81jumu nek\xc4\x81 ienaidnieku. Pie tam lauru lapas simboliz\xc4\x93 zin\xc4\x81\xc5\xa1anas un prasmi. saite, kas savieno abas vainaga vijas ir k\xc4\x81 ikdienas atg\xc4\x81din\xc4\x81jums katram skautam, katru dienu izdar\xc4\xabt k\xc4\x81du labu darbu. _NEWLINE_Krusts pild\xc4\xabts ar smil\xc5\xa1u graudi\xc5\x86iem. Tie simboliski nor\xc4\x81da skautu lielo skaitu uz Zemes un akme\xc5\x86aino ce\xc4\xbcu, kas skautam ejams. V\xc4\x81rds Czuwaj (latviski - "Esi modrs" ir Polijas skautu dev\xc4\xabze un sveiciens.'